ཆ་འཕྲིན་སྒྲིག་གཅོད་ལས་བོད་ཡིག་གི་ཡི་གེའི་སྦྱོར་བའི་སྐོར་རགས་ཙམ་གླེང་བ།བོད་ཡིག་ཆ་འཕྲིན་སྒྲིག་གཅོད་ལག་རྩལ་ཀྱི་རྨང་གཞི་ནི་བོད་ཡིག་གི་ཆོས་ཉིད་ལ་ཞིབ་འཇུག་བྱ་རྒྱུ་ཡིན་ལ།དེའི་ཞིབ་འཇུག་གི་ཁྱབ་ཁོངས་ཅུང་རྒྱ་ཆེ་ལ།གཙོ་བོ་བོད་ཡིག་གི་ཡིག་རྟགས་ཀྱི་གྲངས་དང༌།གཞི་རྩའི་ཡི་གེ་དང་ཡན་ལག་གི་ཡི་གེའི་དབྱེ་བ།ཡི་གེའི་རྒྱུགས་ཚད།ཡིག་གཟུགས།བོད་ཡིག་གི་གྲུབ་ལུགས་དང་རིང་ཚད་སོགས་ཡི་གེའི་རྨང་གཞི་ཤེས་བྱ་དང་འབྲེལ་ནས་བོད་ཡིག་གི་ཆ་འཕྲིན་ལག་རྩལ་གྱི་རྨང་གཞིའི་ལས་ཀ་གཉེར་དགོས་པས།ཐོག་མར།བོད་ཡིག་གི་ཡི་གེའི་སྦྱོར་བའི་སྐོར་ཅུང་ཙམ་བརྗོད་པར་བྱ་བ་ལ།ཡི་གེ་དང་མིང་དང་ཚིག་གི་ཚོགས་ཀྱི་རྣམ་པར་བཞག་པ་བཤད་པར་བྱ་བ་ལས།དེ་ལ་དང་བོར་ཡི་གེའི་དབྱེ་བ་བརྗོད་པར་བྱ་སྟེ།ཞེས་སྔ་མའི་བརྡ་སྤྲོད་པའི་བསྟན་བཅོས་ཁག་ཏུ་ཚོགས་གསུམ་ལས་མིང་དང་ཚིག་གི་གཞིར་གྱུར་བའི་ཐོག་མ་ཡིག་གེའི་སྦྱོར་བ་བཤད་པར་བྱ་སྟེ།ཞེས་དང༌།སུམ་ཅུ་བའི་རྩ་བར།བསླབ་པ་ཀུན་ཀྱི་གཞི་འཛིན་་་་ཅིང༌།།རིག་བྱེད་སྨྲ་བ་རྣམས་ཀྱི་རྒྱུ།།མིང་ཚིག་བརྗོད་པ་ཀུན་ཀྱི་གཞི།།ཡི་གེ་སྦྱོར་བ་བཤད་པར་བྱ།།ཞེས་དང༌།ཡང་ན༌།མིང་ཚིག་བརྗོད་གསུམ་རྟོགས་འདོད་ན༌།།ཐོག་མར་ཡིག་སྦྱོར་བསླབ་པར་བྱ།།དེ་ནས་མིང་ཚིག་གི་སྦྱོར་བ།བསླབས་ཚེ་བརྗོད་དོན་ལ་མི་རྨོངས།།ཞེས་པ་དང༌།ཡང་ན།ཡིག་སྦྱོར་དག་ན་མིང་གི་འཁྲུལ་བ་སྤོང༌།།མིང་སྦྱོར་དག་ན་ཚིག་དོན་འཁྲུལ་བ་སྤོང༌།ཚིག་སྦྱོར་དག་ན་བརྗོད་པའི་འཁྲུལ་བ་སྤོང༌།།དེས་ན་དག་གསུམ་སྤོང་གསུམ་ཤིན་ཏུ་གཅེས།།ཞེས་ཐོག་མར་མིང་དང་ཚིགབརྗོད་པ་ཐམས་ཅད་གཞིར་གྱུར་བ་ཡི་གེ་འདི་ཡིན་ལ།འདི་ནི་འཇིག་རྟེན་གྱི་མུན་པ་སེལ་བའི་སྒྲོན་མེ་ལྟ་བུ་ཡིན་པས།ཐོག་མར་ཡི་གེ་བསླབ་རྒྱུ་ཤིན་ཏུ་གལ་ཆེ་ལ།ལྷག་པར་དུ།མི་དང་རྩིས་འཁོར་གྱི་གླེང་མོལ་བྱེད་པའི་དེང་གི་དུས་འདིར་མཚོན་ན་སྐད་དང་ཡི་གེ་གང་རུང་གི་ཆོས་ཉིད་ལ་ཞིབ་འཇུག་བྱ་རྒྱུ་དེ་ལས་གལ་ཆེ་བར་མ་ཟད།ཡི་གེའི་སྦྱོར་བའི་ཁ་གཏོད་ཡུལ་གྱི་ངོས་ནས་ལྟོས་ནའང་སྨྲ་ཤེས་ཞིང་དོན་གོ་བའི་མི་ལ་གཞིགས་པ་ཞིག་མ་ཡིན་པས།ཡིག་སྦྱོར་གྱི་ཆོས་ཉིད་ཞིབ་ཅིང་ཁ་གསལ་བ།ཆོས་ཉིད་དང་ལྡན་པ་ཞིག་དགོས་པས།ཡི་གེའི་སྒྲིག་གཞིའི་ཆོས་ཉིད་འཚོལ་སྐབས་སྲོལ་རྒྱུན་བརྡ་སྤྲོད་པའི་རྣམ་བཞག་ལས་འགོངས་དགོས་སྙམ་མོ།དང་པོ།ཡིག་སྦྱོར་གྱི་གོ་དོན།ཡིག་སྦྱོར་རམ་ཡི་གེའི་སྦྱོར་བ།བོད་ཡིག་གི་སྡེབ་སྦྱོར་འདི་བོད་ཡིག་ལ་འཇུག་པའི་སྒོ་ལྟ་བུ་ཡིན་པར་མ་ཟད།བོད་ཡིག་གི་ཆ་འཕྲིན་ལ་འཇུག་པའི་སྒོ་འང་ཡིན་པས།མིང་ཚིག་བརྗོད་པ་དག་གི་རྨང་གཞིའི་རྨང་གཞི་འམ་ཐོག་མའི་ཐོག་མར་གྱུར་བ་ཡི་གེའི་སྦྱོར་བ་ཡིན་ལ།ཆ་འཕྲིན་གྱི་ལག་རྩལ་གྱི་རྨང་གཞིའང་འདི་ཉིད་ཡིན་ནོ།འདིའི་གོ་དོན་ལ།གངས་ཅན་བོད་ཀྱི་སྐད་ཡིག་གི་ཁྲིད་གཞི་བདུད་རྩིའི་ཐིགས་པརུ།བོད་དམངས་སྐད་གདངས་ལས་ཐོན་པའི།།སྒྲ་ཡི་རྣམ་འགྱུར་ཡི་གེ་སྟེ།།དེ་ནི་མཚོན་པར་ཡིག་རིས་སོ།།བྱ་དངོས་སོ་སོ་བརྗོད་པའི་ཚེ།།གཞིར་གྱུར་རྒྱུའམ་ཡོ་བྱད་ནི།།ཡི་གེ་ཡིན་ལ་མིང་དང་ཚིག།བརྗོད་པ་གསུམ་གྱི་གཞི་རྩའི་རྒྱུ།།ཞེས་པ་ཡང་ནི་ཡི་གེའོ།།དེ་ཡང་ལུས་ཡིག་གཞིར་བཟུང་ནས།།ཡན་ལག་ཡིག་རིས་སོ་སོ་ནི།།སྟེང་འོག་སྔ་གཞུག་སྦྱར་ཞིང་བསྡེབས།།གསལ་བོར་བརྗོད་ན་ལུས་ཡིག་ནི།།སུམ་ཅུ་ཡན་ལག་ཡིག་རིས་སོགས།།དབྱངས་གཞི་སྔོན་ལྔ་རྗེས་བཅུ་དང༌།།ཉིས་བརྩེགས་སུམ་བརྩེགས་ཚེག་རྐྱེན་བདུན།།འཇུག་ཡུལ་མིང་གཞི་སོ་སོ་ལ།།བསྡེབས་སུ་རུང་བ་བརྗོད་ལས་འདས།།དངོས་བཀོལ་ཕལ་ཆེར་ཁྲི་འགའ་ཙམ།།ཞེས་བོད་མི་བྱིངས་ཀྱི་སྐད་གདངས་ལས་ཐོན་པའི་སྒྲའི་རྣམ་འགྱུར་རམ་རྣམ་པ་མི་འགྱུར་བར་གནས་པའི་དོད་དུ་ཡི་གེའི་གཟུགས་གསར་དུ་བཟོས་ཤིང༌།དེ་དག་ཕན་ཚུན་གྱིས་སྡེབ་སྦྱོར་ལས་ཡི་གེ་དང༌།ཡི་གེ་དུ་མ་འདུས་པ་ལས་མིང་དང་ཚིག་གི་རྣམ་བཞག་གསར་བོར་མཚོན་པར་བྱས་ཡོད་པ་དེ་ལ་བོད་ཡིག་གི་ཡིག་སྦྱོར་ཟེར།འདི་ལ་གཞི་རྩའི་ཡི་གེའི་སྦྱོར་བ་དང༌།སྒྲ་གདངས་ཀྱི་སྦྱོར་བ་དང༌།མིང་གི་སྦྱོར་བ་དང༌།ཚིག་གི་སྦྱོར་བར་དབྱེ་རུང་ལ།ཡི་གེའི་སྦྱོར་བའི་ཐད་དུས་རབས་བཅུ་གཉིས་པའི་དུས་ཀྱི་ས་སྐྱ་དགེ་བརྙེན་བསོད་ནམས་རྩེ་མོའི་ཡི་གེའི་བཀླགས་ཐབས་བྱིས་པ་བདེ་བླག་ཏུ་འཇུག་པ་ཞེས་བྱ་བདང་དེང་གི་དུས་ཀྱི་མཁས་དབང་ཚེ་ཏན་ཞབས་དྲུང་གི་བོད་གངས་ཅན་གྱི་སྒྲ་རིག་པའི་བསྟན་བཅོསསོགས་སུ་བོད་ཡིག་གི་ཡི་གེ་ཕན་ཚུན་སྦྱོར་རུང་བའི་ཡི་གེར་གྲངས་ཀའི་ལམ་ནས་ཚོད་འགམས་བྱས་ཡོད།